text: Voluntaris de la ciutat netejaran dissabte la llera del riu Llobregat
  Espai públic i medi ambient
  L'acció forma part de la campanya "Let's Clean Up Europe!", projecte de la Unió Europea per conscienciar de la prevenció en la producció de residus
  L'Hospitalet se suma un any més a la campanya "Let's Clean Up Europe!" (Netegem Europa) amb l'acció Netegem el riu Llobregat, que es durà a terme aquest dissabte, 12 de maig. Amb aquesta iniciativa, l'Ajuntament fa una crida a la ciutadania perquè participi en aquesta jornada per netejar de residus la llera del riu Llobregat al seu pas per L'Hospitalet.
  "Let's Clean Up Europe!" és un projecte del programa LIFE+ de la Comissió Europea que consisteix en la retirada de deixalles dels espais naturals, en una jornada d'àmbit europeu oberta a la ciutadania, de caràcter lúdic i sensibilitzador, que té com a objectiu conscienciar sobre la gran quantitat de residus que llencem de forma incontrolada a la natura.
  En l'edició de l'any passat es van fer més de 4.500 accions a tot Europa, en les quals van participar mig milió de persones. A Catalunya es van fer 186 accions, amb un resultat de 75,6 tones de residus recollides. A L'Hospitalet, a l'acció de l'any 2017 es van recollir a la llera del Llobregat més de 215 kg de residus, dels quals 20 kg van ser de paper i cartró, 20 kg d'envasos de vidre, 20 kg de monitors i pantalles, 15 kg de plàstic, 10 kg d'envasos d'olis, 5 kg d'aerosols i esprais i la resta de procedència diversa.
  Els voluntaris que vulguin participar dissabte en l'acció Netegem el riu Llobregat a L'Hospitalet s'han d'inscriure prèviament a l'adreça electrònica de l'Agenda 21 Local (a21@l-h.cat). El punt de trobada és la sortida de metro Hospital de Bellvitge (L1), a les 10 hores. L'organització recomana portar calçat adequat, aigua i protecció solar.
  En aquesta activitat, que compta amb la col•laboració de l'Ajuntament de L'Hospitalet, s'alliberarà un eriçó provinent del Centre de Recuperació de Fauna Salvatge de Torreferrussa (Santa Perpètua de Mogoda).